

 VENDIM
Nr.708. datë 16.10.2003

PËR MËNYRËN E LICENCIMIT DHE TË FUNKSIONIMIT TË AGJENCIVE PRIVATE TË PUNËSIMIT

Në mbështetje të nenit 100 të Kushtetutës dhe të nenit 19 të ligjit nr.7961, datë 12.7.1995 "Kodi i Punës i Republikës së Shqipërisë", i ndryshuar, me propozimin e Ministrit të Punës dhe të Çështjeve Sociale, Këshilli i Ministrave

VENDOSI:

1. Veprimtaria private e ndërmjetësimit në punë të ushtrohet vetëm nga agjencitë private të punësimit (në vazhdim agjencia), të licencuara pas përmbushjes së kërkesave të përcaktuara në këtë vendim.
2. Agjencia private e punësimit regjistrohet si person fizik/juridik, privat dhe e ushtron veprimtarinë e ndërmjetësimit në punë nëpërmjet këtyre shërbimeve:
a) informimit, këshillimit, si dhe vlerësimit të kërkesave dhe të aplikimeve për ndërmjetësimin për punë;
b) kërkimit të vendeve të punës;
c) ndërmjetësimit për përcaktimin e kushteve dhe lidhjen e marrëdhënieve të punës, ndërmjet punëkërkuesit dhe punëdhënësit.
3. Për punësimin e shtetasve shqiptarë jashtë shtetit, agjencia zbaton të gjitha marrëveshjet dypalëshe të Qeverisë shqiptare me vendet përkatëse.


4. Shërbimet e agjencisë për punëkërkuesit janë falas. Agjencia nuk e ngarkon punëkërkuesin me asnjë detyrim financiar, të drejtpërdrejtë ose të tërthortë, me përjashtim të pagesës së shpenzimeve të nevojshme për plotësimin e dosjes administrative të çdo punëkërkuesi.
5. Shpenzimet për shërbimin e ndërmjetësimit, të kryera nga agjencia, të përballohen nga pala punëdhënëse.
6. Agjencia siguron trajtim të barabartë për të gjithë punëkërkuesit. Asnjë punëkërkues nuk mund të diskriminohet për shkaqe të tilla, si: gjinia, raca, feja, etnia, gjuha, bindjet politike, fetare a filozofike, gjendja ekonomike, arsimore, shoqërore ose përkatësia prindërore.
7. Punëkërkuesi i ndërmjetësuar në punë nga agjencia gëzon të drejtën për negocimin kolektiv, pagën minimale, kohën dhe kushtet e punës, përfitimet e sigurimeve shoqërore, mbrojtjen e sigurisë dhe të shëndetit në punë.
8. Agjencia duhet të njoftojë punëkërkuesin për kushtet e punës dhe të punësimit, përpara fillimit të marrëdhënieve të punës.
9. Agjencia nuk duhet të ndërmjetësojë për punëkërkuesin në vende pune, që paraqesin rrezik e pasiguri për jetën dhe shëndetin e tij ose ku mund të jetë subjekt abuzimi a trajtimi diskriminues.
10. Personeli i agjencisë, për shërbimet që ofron, duhet të ketë kualifikimin dhe trajnimin e nevojshëm.
11. Agjencia bashkëpunon me zyrat shtetërore të punësimit për:
a) mbledhjen, shkëmbimin e të dhënave dhe përdorimin e terminologjisë së përbashkët për përmirësimin e transparencës së funksionimit të tregut të punës;
b) shkëmbimin e njoftimeve për vendet e lira të punës;
c) lidhjen e marrëveshjeve për zbatimin e veprimtarive të ndryshme;
ç) trajnimin e stafit.
12. Ministri i Punës dhe i Çështjeve Sociale është autoriteti përgjegjës, i cili lëshon licencat për agjencitë private të punësimit.
13. Pranë Ministrit të Punës dhe të Çështjeve Sociale ngrihet dhe funksionon komisioni i shqyrtimit të kërkesave për licencimin e këtyre agjencive. Mënyra e funksionimit dhe përbërja e komisionit përcaktohen me udhëzim të Ministrit të Punës dhe të Çështjeve Sociale.
14. Dokumentet e nevojshme që duhet të paraqiten për licencim janë:
a) kërkesa me shkrim për ushtrimin e veprimtarisë;
b) vendimi i gjykatës për regjistrimin si person fizik/juridik;
c) vërtetimi nga banka, deri në marrjen e licencës, për gjendje të ngurtësuar, në llogari rrjedhëse të shumës jo më pak se 100 000 (njëqind mijë) lekë të subjektit kërkues;
ç) vërtetimi për shlyerjen e detyrimeve fiskale e të sigurimeve shoqërore për tre muajt e fundit;
d) vërtetimi nga gjykata dhe prokuroria, i cili vërteton se kërkuesi i licencës nuk është në ndjekje penale;
dh) vërtetimi nga gjykata, i cili vërteton se subjekti fizik/juridik nuk është në proces falimentimi;
e) vërtetimi i gjendjes gjyqësore të kërkuesit, ortakut, aksionarit dhe anëtarëve të organeve drejtuese të subjektit që ka kërkuar licencën;
ë) përshkrimi i hollësishëm i veprimtarisë që kërkon të kryejë;
f) planimetria e mjediseve të agjencisë dhe një listë emërore e personelit, që përfshihet në procesin e ndërmjetësimit, e shoqëruar me CV-të përkatëse;
g) fotokopja e noterizuar e dokumentit të identifikimit dhe 2 fotografi të kërkuesit/kërkuesve.
15. Licenca për ushtrimin e veprimtarisë private të ndërmjetësimit në punë nuk i jepet subjektit kërkues, në rast se personi fizik/juridik (ortaku, aksionari ose  anëtari i organeve drejtuese të tij):



a) ka qenë i dënuar për vepra penale të kryera me dashje;
b) provohet se ka kërkuar tarifa nga punëkërkuesi për shërbimet e ofruara;
c) ka përpiluar ose me dijeni ka përdorur dokumente të rreme;
ç) është punonjës i sistemit të Ministrisë së Punës dhe të Çështjeve Sociale dhe ka një funksion të tillë që paraqet konflikt interesi;
d) i është anuluar licenca për mosrespektim të dispozitave të këtij vendimi.
16. Para lëshimit të licencës, Inspektorati Shtetëror i Punës bën inspektimin e mjediseve, të pajisjeve dhe të dokumenteve që zotëron personi fizik/juridik.
17. Komisioni i licencimit, pasi bën vlerësimin e kërkesës dhe të dokumentacionit të paraqitur nga subjektet e interesuara dhe nga Inspektorati Shtetëror i Punës, i propozon Ministrit të Punës dhe të Çështjeve Sociale miratimin ose refuzimin e dhënies së licencës.
18. Afati i marrjes së vendimit për licencimin ose jo të subjektit të interesuar është 30 ditë nga data e marrjes së kërkesës.
19. Licenca jepet për një vit, me të drejtë ripërtëritjeje. Kur licenca merret për herë të parë paguhet një tarifë prej 100 000 (njëqind mijë) lekësh për personat fizikë dhe 150 000 (njëqind e pesëdhjetë mijë) lekësh për personat juridikë. Ripërtëritja është falas.
20. Kërkesa për ripërtëritjen e licencës duhet të bëhet 45 ditë para afatit të skadimit të vlefshmërisë së licencës. Përveç kërkesave të parashikuara në pikën 14 të këtij vendimi kërkohet edhe një raport me shkrim për veprimtarinë e agjencisë.
21. Përpunimi i të dhënave të punëkërkuesit nga agjencia bëhet duke respektuar konfidencialitetin dhe përdorimin e të dhënave, sipas natyrës së punës.
22. Agjencia nuk duhet të regjistrojë në dosje ose regjistra, të dhëna vetjake të punëkërkuesit, që nuk janë të nevojshme për të vlerësuar prirjen e tij për vendin e punës.
23. Agjencia duhet t'i ruajë të dhënat vetjake të një punëkërkuesi, vetëm për aq kohë sa justifikohet nga qëllimet e veçanta, për të cilat janë mbledhur këto të dhëna ose për aq kohë sa punëkërkuesi dëshiron të mbetet në listën e kandidatëve të mundshëm për një vend pune.
24. Agjencia, përveç rasteve kur lidhet drejtpërdrejt me kërkesat për një profesion të veçantë ose me pëlqimin e punëkërkuesit të interesuar, nuk duhet të kërkojë, të ruajë ose të përdorë të dhëna për gjendjen mjekësore të një punëkërkuesi ose të përdorë një të dhënë të tillë për përcaktimin e përshtatshmërisë së tij për punësim.
25. Agjencia, dy herë në vit, njofton Ministrinë e Punës dhe të Çështjeve Sociale për strukturën dhe veprimtarinë e vet.
26. Inspektorati Shtetëror i Punës kryen inspektime periodike për të përcaktuar përputhshmërinë e veprimtarisë së agjencisë me legjislacionin përkatës dhe, kur vëren shkelje, njofton komisionin e licencimit.
27. Anulimi i licencës bëhet nga Ministri i Punës dhe i Çështjeve Sociale në rastet kur agjencia:
a) ka shkelur parimin e barazisë, duke diskriminuar punëkërkuesit;
b) pranon drejtpërdrejt ose tërthorazi pagesa, mallra ose shërbime nga punëkërkuesi, përveç pagesës së parashikuar në pikën 4 të këtij vendimi;
c) reklamon njoftime të rreme ose mashtruese për ndërmjetësimin;
ç) bën deklarata, dëshmi të rreme ose përdor dokumente të falsifikuara;
d) nxit drejtpërdrejt ose tërthorazi punëkërkuesin për t'u transferuar në një vend tjetër pune, përveç kur ky transferim është në interes të punëkërkuesit;
dh) ndikon ose përpiqet të ndikojë çdo punëdhënës ose ndërmarrje për të mospunësuar disa persona;
e) ofron shërbimet e veta për të miturit;
ë) angazhohet të ndërmjetësojë për punëkërkuesin në vende pune, që cenojnë dinjitetin e Republikës së Shqipërisë;
f) pengon ose përpiqet të pengojë inspektimin e organeve përkatëse;
g) nuk përmbush detyrimet për sigurimet shoqërore ose kontratat e punës për punëmarrësin e vet.

28. Ankimi kundër vendimit për refuzimin e dhënies së licencës dhe për anulimin e saj bëhet brenda 30 ditëve nga data e njoftimit.
29. Ministri i Punës dhe i Çështjeve Sociale shqyrton ankimin dhe merr vendim brenda një muaji nga data e depozitimit të ankimit. Në rast se ankimi nuk zgjidhet brenda këtij afati, personi fizik/juridik mund të ankohet në Gjykatën e Shkallës së Parë, Tiranë brenda 30 ditëve nga përfundimi i afatit të shqyrtimit të ankimit.
30. Vendimet nr.71, datë 11.2.1999 "Për mënyrën e licencimit dhe të funksionimit të agjencive private të punësimit" dhe nr.72, datë 11.2.1999 "Për mënyrën e licencimit dhe funksionimin e zyrave private të emigracionit" të Këshillit të Ministrave, shfuqizohen.
31. Ngarkohen Ministria e Punës dhe e Çështjeve Sociale dhe Ministria e Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano

